b'\n_START_ARTICLE_\nDaniel Shays\n_START_PARAGRAPH_\nDaniel Shays (n. 1747 Hopkinton, Massachusetts, Yhdysvallat \xe2\x80\x93 29. syyskuuta 1825 Sparta, New York, Yhdysvallat) oli yhdysvaltalainen upseeri ja kapinajohtaja, jonka mukaan l\xc3\xa4ntisess\xc3\xa4 Massachusettsissa 1786\xe2\x80\x931787 riehunut Shaysin kapina on nimetty._NEWLINE_Shays oli irlantilaistaustaista sukua ja l\xc3\xa4ht\xc3\xb6isin vaatimattomista oloista. H\xc3\xa4n liittyi aseistettuihin patriootteihin heti Yhdysvaltain vapaussodan alussa huhtikuussa 1775 ja osallistui Bunker Hillin taisteluun. Sen j\xc3\xa4lkeen h\xc3\xa4n palveli Massachusettsin rykmentin aliluutnanttina. Shays ylennettiin kapteeniksi tammikuussa 1777, ja h\xc3\xa4n osallistui muun muassa Saratogan taisteluihin. H\xc3\xa4n erosi armeijasta vuonna 1780 ja asettui Massachusettsin Pelhamiin, jossa hoiti erilaisia luottamusteht\xc3\xa4vi\xc3\xa4._NEWLINE_Shaysin kapinan tausta oli taloudellisessa lamassa, joka levisi Yhdysvaltoihin pian vapaussodan p\xc3\xa4\xc3\xa4ttymisen j\xc3\xa4lkeen. Monet menettiv\xc3\xa4t omaisuutensa maksamattomien velkojen vuoksi, ja ilmeisesti n\xc3\xa4in k\xc3\xa4vi my\xc3\xb6s Shaysille. Kansalaiset alkoivat uhkailla v\xc3\xa4kivallalla tuomioistuimia, jotka langettivat ulosottop\xc3\xa4\xc3\xa4t\xc3\xb6ksi\xc3\xa4. Lopulta puhjenneella kapinalla oli useita johtajia, joista Shays oli yksi. Syyskuussa 1786 h\xc3\xa4n oli mukana monisatap\xc3\xa4isess\xc3\xa4 joukossa, joka sulki v\xc3\xa4kivoimalla oikeustalon Massachusettsin Springfieldiss\xc3\xa4. Tammikuussa 1787 h\xc3\xa4n johti noin 1\xc2\xa0200 miehen hy\xc3\xb6kk\xc3\xa4yst\xc3\xa4 Springfieldiss\xc3\xa4 ollutta valtion asevarikkoa vastaan, mutta heid\xc3\xa4t ly\xc3\xb6tiin takaisin. Shaysin johtamat kapinalliset kukistettiin lopullisesti Petershamin taistelussa 4. helmikuuta, jolloin h\xc3\xa4n pakeni Vermontiin. My\xc3\xb6hemmin Massachusettsin korkein oikeus tuomitsi h\xc3\xa4net er\xc3\xa4iden muiden kapinajohtajien ohella kuolemaan. H\xc3\xa4n anoi armoa vuonna 1788 ja saikin pian armahduksen._NEWLINE_Shays asui loppuel\xc3\xa4m\xc3\xa4ns\xc3\xa4 New Yorkin osavaltiossa. Vanhoilla p\xc3\xa4ivill\xc3\xa4\xc3\xa4n h\xc3\xa4n sai valtionel\xc3\xa4kkeen kiitoksena sotapalveluksesta.'